Jørgen Bakke

Jørgen Matheus Knutsen Bakke (født 29. juli 1894 i Bamble i Telemark, død 24. februar 1962) var en norsk offiser, skolemann og frontkjemper under andre verdenskrig.

Bakgrunn og arbeid
Bakke ble uteksaminert ved Gardens underoffiserskole i 1914 og ved Krigsskolen i 1921. Da han ble beordret som adjutant til Fossumstrøkets festning dette året, kom han til Mysen i Indre Østfold. Han ble utnevnt til kaptein i 1936. Han var lærer og bestyrer ved Mysen offentlige høyere allmennskole fra 1922 til 1940.

Andre verdenskrig
Bakke var medlem i Quislings nasjonalistiske fascistparti Nasjonal Samling (NS) fra 1933 til 1936 da han slutta å betale medlemsavgift, og på nytt fra oktober 1940 til partiet ble forbudt ved frigjøringa våren 1945. I november 1940 ble Jørgen Bakke «chefsinspektør i skolevesenet». Bakke skrev flere foredrag og avisartikler om blant annet skolepolitikk og nazistisk ideologi.

29. juni 1941 utså Quisling Bakke og major Finn Hannibal Kjelstrup til ledere i staben for å bygge opp Den norske legion (SS-Freiwilligen-Legion Norwegen), en militær enhet som skulle skaffe norske soldater til kampen mot Sovjetunionen og Stalins «bolsjevisme» etter at Sovjetunionen angrep Finland 25. juni. Legionen skulle opprinnelig støtte finnenes kamp i den finske fortsettelseskrigen, men mannskapene ble tatt i bruk av tyskerne på østfronten. Bakke ble utnevnt til major (Leg.-Sturmbannführer) 1. juli dette året og til leder for «Bataljon Viken» fra 1. august. I september 1942 ble Bakke overført til 5. SS-panserdivisjon Wiking Han ble tildelt Jernkorset av 2. klasse for sin krigsinnsats. 

På grunn av en mindre skade ble Jørgen Bakke sendt tilbake fra fronten og begynte i februar 1943 å arbeide for Organisation Todt i Norge. I august samme år ble han leder for Norsk Frontføring som skulle ivareta interessene til norske arbeidere på tyske anlegg. Ved krigens slutt var Bakke Sturmbannführer ved hirdbataljonene.

Rettssaken mot Jørgen Bakke under det norske landssvikoppgjøret etter krigen foregikk i lagmannsretten i Sarpsborg.

Referanser

Personer fra Bamble kommune
Norske skolefolk
Norske frontkjempere
Norske Waffen-SS-offiserer
Norske offiserer
Arméoffiserer
Mottakere av Jernkorset (1939)
Medlemmer av Nasjonal Samling
Nordmenn fra andre verdenskrig
Nordmenn dømt i landssvikoppgjøret etter krigen